Broj: 711-I-362-M-48/23-02-23

Zagreb, 20. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Marka Miličevića, općinskog načelnika Općine Ivankovo,** za davanjem mišljenja Povjerenstva, na 205. sjednici, održanoj 20. veljače 2023., daje sljedeće:

**MIŠLJENJE**

**Nije u suprotnosti s odredbama ZSSI-a da se obvezniku Marku Miličeviću, općinskom načelniku Općine Ivankovo, uz plaću za obnašanje navedene javne dužnosti isplaćuje i naknada za topli obrok, ako je to pravo propisano zakonom ili općim aktom Općine Ivankovo donesenim na temelju zakona.**

Obrazloženje

Zahtjev za davanjem mišljenja Povjerenstva podnio je Marko Miličević, općinski načelnik Općine Ivankovo. U knjigama ulazne pošte Povjerenstva zahtjev je zaprimljen 15. veljače 2023. pod poslovnim brojem 711-U-2991-M-48/23-01-2, povodom kojeg se vodi predmet broj M-48/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Marko Miličević, općinski načelnik Općine Ivankovo, dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik postavlja upit može li lokalni dužnosnik koji profesionalno obnaša dužnost općinskog načelnika ostvariti pravo na naknadu za topli obrok i na koji način.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo polazeći od članka 5. stavka 1. točke 2. ZSSI-a, a vezano za članak 7. točku d) istoga Zakona, tumači da obveznik istodobno uz primanje plaće za obnašanje javne dužnosti može primiti i druge naknade stvarnih troškova povezanih s obnašanjem javne dužnosti jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na naknadu za topli obrok, stoga nije suprotno odredbama ZSSI-a da obveznik Marko Miličević, općinski načelnik Općine Ivankovo, uz plaću za obnašanje navedene javne dužnosti primi i naknadu za topli obrok ako je to pravo propisano zakonom ili općim aktom Općine Ivankovo donesenim na temelju zakona.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marko Miličević, poštom
2. Objava na internetskoj stranici Povjerenstva
3. Pismohrana